‘आमाहरु’को आयोजनामा फुटबल प्रतियोगिता हुँदै
आगामी असोजको पहिलो साता म्याग्दीको बेनीमा मंगला आमा समूह र स्थानीय बौद्ध युवा क्लबको आयोजनामा फुटबल प्रतियोगिता आयोजना हुने भएको छ । 
म्याग्दी — आगामी असोजको पहिलो साता म्याग्दीको बेनीमा मंगला आमा समूह र स्थानीय बौद्ध युवा क्लबको आयोजनामा फुटबल प्रतियोगिता आयोजना हुने भएको छ ।  २५ हजार नगद पुरस्कार सहितको प्रतियोगितामा विभिन्न क्लब सहभागी हुनेछन् । अघिल्लो वर्ष पनि आमा समूह र युवा क्लबको सहकार्यमा फुटबल प्रतियोगिता आयोजना गरिएको थियो । ‘युवाहरुलाई मर्यादित र अनुशासित बनाउन आमाहरुले सहकार्य गरेका हौं । प्रत्यक्ष निगरानी र असल खेलाडी छोराहरुलाई हौसला मिल्ने छ’, मंगला आमा समूहकी अध्यक्ष ६६ वर्षीया भगवती पुनले भनिन्, ‘फुटबल प्रतियोगितालाई आमा समूहले भौतिक, नैतिक र आर्थिक सबै सहयोग गरेका छौं । ’ प्रतियोगिता अवधीभर समूहको पोशाकमा आमा समूहका सदस्यहरु उपस्थित भै खेलाडीलाई पानी खुवाउने, स्वयम सेवक परिचालन गर्ने, खेलाडीलाई हौसला दिने काम गर्नेछन् । प्रतियोगिता सञ्चालनको लागि आमा समूहले ५० हजार नगद सहयोग गरेको छ । फुटबल प्रतियोगिताको तयारीमा रहेका आमाहरुले खेलमैदान सफा गर्ने, खाल्डाखुल्डी पुर्ने समेतका काममा सक्रिय छन् । 